Určenie Ministerstva vnútra Slovenskej republiky ako zodpovedného orgánu Európskeho fondu pre utečencov

Európsky fond pre utečencov (ďalej len „fond“) bol prvým nástrojom solidarity vytvoreným v roku 2000 v oblasti slobody, bezpečnosti a spravodlivosti. Bol aj prvým krokom pri tvorbe  spoločného európskeho azylového systému, ako to bolo požadované Európskou radou v Tampere a potvrdené Haagskym akčným programom, a ako je to právne podložené článkom Zmluvy o založení Európskeho spoločenstva v platnom znení, čl. 63.  V záujme zabezpečovania trvalej solidarity medzi členskými štátmi bolo potrebné zriadiť fond na obdobie 2005 - 2010 v súlade s rozhodnutím Rady 2004/904/ES z  2. decembra 2004 o zriadení Európskeho fondu pre utečencov (ďalej len rozhodnutie Rady) a s prihliadnutím na skúsenosti získané pri vykonávaní prvej etapy tohto fondu v období 2000-2004.  

I. Právny rámec

Legislatíva spoločenstva
Rozhodnutie Rady č. 2004/904/ES z 2. decembra 2004 o zriadení Európskeho fondu pre utečencov 2005-2010
Rozhodnutie  Európskej komisie K(2005)3506 ktorým sa na základe rozhodnutia Rady 2004/904/ESna obdobie rokov 2005-2010 stanovujú usmernenia  pre priority viacročného programovania na obdobie rokov 2005-2007 a o finančných prostriedkoch pre rozpočet na rok 2005
Rozhodnutie Komisie, ktorým sa ustanovujú podrobné pravidlá vykonávania rozhodnutia Rady 2004/904/ES týkajúce sa oprávnenosti výdavkov v rámci opatrení spolufinancovaných Európskym fondom pre utečencov implementovaným v členských štátoch (ďalej len rozhodnutie Komisie týkajúce sa oprávnenosti výdavkov).

Ďalšie právne akty dotýkajúce sa činnosti fondu:
Smernica Rady 2004/83/ES z 29. apríla 2004 o minimálnych štandardoch pre kvalifikáciu a uznanie príslušníkov  tretích krajín alebo osôb bez štátnej príslušnosti za utečencov alebo za osoby, ktoré potrebujú medzinárodnú ochranu a obsah poskytnutej ochrany v súvislosti s požívaním subsidiárnej formy ochrany.
Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov.
Nariadenie Rady (ES) č. 343/2003 z 18. februára 2003 ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov 
Nariadenie Rady (ES) č. 2725/2000 z 11. decembra 2000 týkajúce sa zriadenia systému „Eurodac“ na porovnávanie odtlačkov prstov pre účinné uplatňovanie Dublinského dohovoru
Nariadenie Rady (Európskeho spoločenstva) č. 407/2002 z 28.  februára 2002 ustanovujúce konkrétne pravidlá pre implementáciu Nariadenia (Európskeho spoločenstva) č. 2725/2000 o zriadení „Eurodac“ na porovnávanie odtlačkov prstov pre účinné uplatnenie Dublinského dohovoru
Smernica Rady 2003/9/ES z 27. januára 2003, ktorou sa ustanovujú minimálne štandardy pre prijímanie žiadateľov o azyl
Smernica Rady 003/86/CE z 22. septembra 2003 o práve rodiny na zjednotenie rodiny, pokiaľ ide o opatrenia týkajúce sa utečencov 
Nariadenie Rady (ES, Euratom) č. 1605/2002 z 25 júna 2002 o finančnom riadení aplikovateľnom na všeobecný rozpočet Európskych spoločenstiev (finančné nariadenie) Nariadenie Komisie č. 2342/2002 z 23. decembra 2002 určujúca implementáciu nariadenia Rady (ES, Euratom) č. 1605/2002 z 25 júna 2002 o finančnom riadení aplikovateľnom na všeobecný rozpočet Európskych spoločenstiev (implementačné pravidlá)

Právne predpisy Slovenskej republiky upravujúce činnosť fondu

Zákon č. 480/2002 Z. z. o azyle a o zmene a doplnení niektorých zákonov v znení neskorších predpisov
Zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov
Zákon č. 523/2004 Z. z. o rozpočtových pravidlách verejnej správy v znení neskorších predpisov
Zákon o štátnom rozpočte na príslušný rok
Zákon č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov
Zákon č. 431/2002 Z. z. o účtovníctve v znení neskorších predpisov
Zákon č. 18/1996 Z. z. o cenách v znení neskorších predpisov
Zákon č. 222/2004 Z. z. o dani z pridanej hodnoty v znení neskorších predpisov
Zákon č. 283/2002 Z. z. o cestovných náhradách v znení neskorších predpisov
Zákon č. 502/2001 Z .z. o finančnej kontrole a vnútornom audite a o zmene a doplnení niektorých zákonov 
Zákon č. 291/2002 Z. z. o štátnej pokladnici a o zmene a doplnení niektorých zákonov v znení neskorších predpisov
Zákon č. 10/1996 Z. z. o kontrole v štátnej správe v znení neskorších predpisov
Zákon č. 440/2000 Z. z. o správach finančnej kontroly v znení neskorších predpisov
Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov

II. Činnosti, cieľ fondu a cieľové skupiny

     Cieľom fondu je pomoc a podpora úsilia, ktoré členské štáty vynakladajú na prijímanie a znášanie dôsledkov vyplývajúcich z prijatia utečencov a vysídlencov. 

     Fond podporuje činnosti, ktoré sa vzťahujú na:
a)	podmienky prijatia a azylové konanie;
b)	integráciu osôb, ktorých pobyt má trvalý a stály charakter;
c)	dobrovoľný návrat osôb za predpokladu, že nezískali nové štátne občianstvo a neopustili územie členského štátu.

Cieľovou skupinou pre jednotlivé činnosti fondu je štátny príslušník tretej krajiny alebo osoba bez štátnej príslušnosti:
1.	ktorý má právne postavenie definované Ženevským dohovorom z roku 1951 a jeho protokolom z roku 1967 a ktorý má povolený pobyt ako utečenec v jednom z členských štátov; 
2.	ktorý požíva subsidiárnu formu ochrany v zmysle smernice Rady 2004/83/ES z 29. apríla 2004 o minimálnych štandardoch pre kvalifikáciu a uznanie príslušníkov  tretích krajín alebo osôb bez štátnej príslušnosti za utečencov alebo za osoby, ktoré potrebujú medzinárodnú ochranu a obsah poskytnutej ochrany;
3.	ktorý požiadal o jednu formu ochrany opísanej v bodoch 1 a 2;
4.	ktorý požíva dočasnú ochranu v zmysle smernice 2001/55/ES.

Činnosti zohľadňujú osobitnú skupinu zraniteľných osôb, ako sú maloletí, maloletí bez sprievodu, ľudia so zdravotným postihnutím, starí ľudia, tehotné ženy, osamelí rodičia s maloletými deťmi a osoby, ktoré boli vystavené mučeniu, znásilneniu alebo iným závažným formám psychologického, fyzického alebo sexuálneho násilia. 

a)  Podmienky prijatia a azylové konanie
      Je potrebné podporovať úsilie, ktoré členské štáty vynakladajú na to, aby sa utečencom a vysídlencom poskytli primerané podmienky prijímania a aby sa uplatňovali spravodlivé a účinné azylové konanie, ktoré upravuje  zákon č.480/2002 Z. z. o azyle a o zmene a doplnení niektorých zákonov s cieľom chrániť práva osôb, ktoré potrebujú medzinárodnú ochranu. 
Oprávnené činnosti sa týkajú najmä:
-	infraštruktúry alebo služieb v oblasti ubytovania;
-	poskytovanie materiálnej pomoci a zdravotnej alebo psychologickej starostlivosti;
-	sociálnej pomoci, poskytovania informácií alebo pomoci s administratívnymi formalitami;
-	právnej a jazykovej pomoci;
-	vzdelania, jazykového výcviku;
-	poskytovania podporných služieb na pomoc zlepšenia podmienok prijatia a účinnosti a kvality azylového konania;
-	poskytovania informácií pre miestne komunity.

b) Integrácia osôb, ktorých pobyt má trvalý a stály charakter
      Účinná azylová politika, ktorá má priamy vplyv na občanov Európskej únie ako jednotlivcov, nebola v minulosti v popredí záujmu. Dnes odráža presvedčenie, že bezprostredné záujmy občanov Európskej únie zohrávajú dôležitú úlohu pri jej definovaní. Úplný obsah európskemu občianstvu by mala dať okrem iných politík predovšetkým integrácia občanov tretích krajín do spoločnosti pomocou rozvoja a implementácie usídlovacích (integračných) programov na regionálnej a miestnej úrovni. Jedným z cieľov Ženevského dohovoru z roku 1951 o postavení utečencov, je začlenenie utečencov do spoločnosti krajiny, v ktorej sa usadili. Tieto osoby musia mať možnosť zdieľať hodnoty uvedené v Charte základných práv Európskej únie. Na tento účel by sa mali podporovať činnosti štátu, aby sa podnietilo ich sociálne, hospodárske a kultúrne začlenenie, pokiaľ to prispeje k hospodárskej a sociálnej súdržnosti, ktorej udržanie a posilnenie je jedným zo základných cieľov Spoločenstva Európskej únie. 
	
Podporu z fondu je možné poskytnúť na činnosti vzťahujúce sa na integráciu, najmä na:
-	poradenstvo a pomoc v oblasti ubytovania, prostriedkov na živobytie, integrácie na trh práce, zdravotná, psychologická a sociálna starostlivosť;
-	činnosti, ktoré umožňujú prispôsobiť sa spoločnosti členského štátu
-	činnosti na podporu trvalej a udržateľnej účasti na občianskom a kultúrnom živote;
-	opatrenia zamerané na vzdelávanie, odbornú prípravu, uznanie kvalifikácie;
-	činnosti určené na podporu sebarealizácie;
-	činnosti, ktoré podporujú zmysluplný kontakt a konštruktívny dialóg prijímajúcou spoločnosťou;
-	opatrenia na podporu nadobudnutia zručnosti, vrátane jazykovej prípravy;
-	činnosti, ktoré podporujú rovnosť prístupu a rovnosť výsledkov, pokiaľ ide o styk ľudí s verejnými inštitúciami;

c) Dobrovoľný návrat osôb za predpokladu, že nezískali nové štátne občianstvo a neopustili územie členského štátu
Zo zdrojov fondu je poskytovaná praktická podpora na vytváranie alebo zlepšovanie podmienok umožňujúcim utečencom a vysídleným osobám kvalifikovane sa rozhodnúť či opustia územie členských štátov a vrátia sa do krajiny pôvodu. Fond podporuje činnosti vzťahujúce sa na dobrovoľný návrat, najmä:
-	informačné a poradenské služby týkajúce sa iniciatív alebo programov dobrovoľného návratu;
-	poskytovania informácií o situácii v krajine alebo v regióne pôvodu alebo posledného pobytu;
-	všeobecný alebo odborný výcvik a pomoc s reintegráciou;
-	činnosť zo strany komunít z pôvodného bydliska, ktoré majú povolený pobyt v EÚ na uľahčenie dobrovoľného návratu;
-	činnosti, ktoré uľahčujú organizáciu a vykonanie vnútroštátnych programov na dobrovoľný návrat.

III. Núdzové opatrenia	 

V prípade implementácie mechanizmov dočasnej ochrany v zmysle smernice 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatrení na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov fond financuje taktiež opatrenia na pomoc Slovenskej republike. Tieto opatrenia sú oddelené od činností a doplnkové ku činnostiam uvedeným v bode I. Rozsah poskytovaných činností v prípade núdzových opatrení nie je možné dopredu odhadnúť ani predpokladať a súčasná politická situácia nenasvedčuje, že by mohlo dôjsť v blízkej budúcnosti ku hromadnému prílevu osôb do Slovenskej republiky. Z uvedeného dôvodu Ministerstvo vnútra SR nezahrnulo túto položku do rozpisu rozpočtu na rok 2005, ani do návrhu rozpisu rozpočtu na roky 2006-2007.
     Oprávnené núdzové opatrenia sa týkajú nasledujúcich druhov činností:
-	prijatie a ubytovanie;
-	poskytnutie prostriedkov na živobytie vrátane stravy a ošatenia;
-	lekárska, psychologická a iná pomoc;
-	mzdové a administratívne náklady spojené s prijatím osôb a vykonanie opatrení;
-	náklady na logistiku a prepravu.
Konkrétny postup pri vykonávaní núdzových opatrení je uvedený v článku 19 rozhodnutia Rady. 	

IV. Zodpovednosť Slovenskej republiky
	 
     Slovenská republika má vo vzťahu k fondu nasledovné úlohy: 
-	zodpovedať za vykonávanie vnútroštátnych činností podporovaných fondom;
-	prijať potrebné opatrenia v súlade so zabezpečením efektívnej činnosti fondu na národnej úrovni a zahrnúť všetkých, ktorých sa týka azylová politika; 
-	vymenovať v súlade s platnými právnymi predpismi Spoločenstva EÚ a zásadou správneho finančného hospodárenia zodpovedný orgán pre správu vnútroštátnych projektov, ktoré podporuje fond;
-	zodpovedať v prvom rade za finančnú kontrolu činností a zabezpečiť, aby systémy riadenia a kontroly boli vykonávané takým spôsobom, aby garantovali efektívne využívanie finančných prostriedkov Spoločenstva EÚ. Poskytnúť Európskej komisii opis týchto systémov;
-	potvrdiť, že vyhlásenia o výdavkoch predložené Európskej komisii sú presné, a zabezpečiť, aby vychádzali z účtovných systémov založených na overiteľných podporných dokumentoch;
-	spolupracovať s Európskou komisiou pri zbere štatistických údajov.
                                                                                      
V. Finančné riadenie fondu

Finančná účasť fondu má formu nenávratných finančných príspevkov – grantov. Činnosti, ktoré sú podporované fondom musia byť spolufinancované verejnými alebo súkromnými zdrojmi, musia byť neziskového charakteru a nemajú nárok na financovanie z iných zdrojov, na ktoré sa vzťahuje všeobecný rozpočet EÚ. Prostriedky fondu sú doplnkové k verejným alebo ekvivalentným výdavkom prideleným členskými štátmi na podporované opatrenia. Príspevok Európskeho spoločenstva na podporované projekty je najviac 75 % z celkových nákladov na konkrétnu činnosť. Finančná pomoc sa udeľuje spravidla na obdobie maximálne troch rokov, podliehajúc pravidelným správam o dosiahnutých výsledkoch a pokroku. Trojročné programy, ktoré podliehajú schvaľovaniu Európskou komisiou sú vykonávané prostredníctvom ročných pracovných programov. Vypracovanie trojročného plánu činnosti fondu musí byť v súlade s návrhom rozhodnutia Európskej komisie určujúcim pokyny vo vzťahu ku viacročnému programovaniu 2005-2007 pri uplatňovaní článku 12 a 15 rozhodnutia Rady. Dokument vymedzuje päť priorít, ktoré musí členský štát brať do úvahy pri jeho vypracovaní. Trojročný plán musí obsahovať analýzu požiadaviek v Slovenskej republike, pokiaľ ide o prijatie, azylové konanie, integráciu a dobrovoľný návrat. 

Ročné rozčlenenie zdrojov na činnosti sa skladá z pevne stanovenej sumy 500 000 EUR ročne na roky 2005, 2006 a 2007 v súlade s novými finančnými výhľadmi pre štáty, ktoré pristúpili k Európskej únii 1. mája 2004. Zvyšok dostupných ročných zdrojov sa rozdelí takto:
a)	30 % v pomere k počtu prijatých osôb v jednej z kategórií uvedených v bodoch 1 a 2 cieľovej skupiny pre jednotlivé činnosti počas troch predchádzajúcich rokov. Pre Slovenskú republiku táto čiastka predstavuje 2 473 EUR,
b)	70 % v pomere k počtu osôb uvedených v bodoch 3 a 4 cieľovej skupiny pre jednotlivé činnosti zaregistrovaných počas troch predchádzajúcich rokov, čo tvorí 565 591 EUR.

Pridelené finančné prostriedky pre Slovenskú republiku na rok 2005 predstavujú sumu 1 068 064 EUR, čo tvorí 2,58% z rozpočtu fondu prideleného členským krajinám v roku 2005, ktorý je vo výške 41 420 340  tis. EUR. 

K uvedeným zdrojom je v rozpočtovej kapitole Ministerstva vnútra SR na rok 2005 rozpočtovaných 323 455  EUR predstavujúce 25 % celkových výdavkov. Tieto prostriedky sú zabezpečované v rozpočte MV SR na jednotlivé programové roky a ich objem sa aktualizuje podľa rozpočtu fondu schváleného Európskou úniou. 
 
VI. Riadiaci systém fondu

Slovenská republika prejavila záujem podieľať sa spolu s ostatnými členskými štátmi na čerpaní finančných zdrojov fondu a na tento účel bol uznesením vlády číslo 7 zo 14. januára 2004 určený zodpovedný orgán za vykonávanie vnútroštátnych činností podporovaných fondom. Pôsobnosť fondu bola určená rozhodnutím Rady 2000/596/ES do 31. decembra 2004 a doba implementácie programu končí 31. decembra 2005. 
Na prvú fázu činnosti fondu nadväzuje zriadenie fondu na roky 2005-2010 rozhodnutím Rady 2004/904/ES. Implementácia projektov nebola odštartovaná z dôvodu procesu schvaľovania rozhodnutia Komisie, ktoré sa týka oprávnenosti výdavkov v rámci opatrení spolufinancovaných fondom. 
Na základe článku 13 rozhodnutia Rady je z dôvodu vecnej príslušnosti predkladaný iniciatívny návrh na určenie  Ministerstva vnútra SR ako zodpovedného ústredného orgánu štátnej správy Európskeho fondu pre utečencov.
  Zodpovedný orgán zabezpečuje celú komunikáciu s Európskou komisiou a musí spĺňať tieto minimálne podmienky:
-	mať právnu subjektivitu s výnimkou, ak ide o funkčný orgán členského štátu;
-	mať finančné a riadiace kapacity úmerné objemu finančných prostriedkov Európskeho spoločenstva, ktorý bude spravovať a ktoré mu umožnia vykonávať jeho úlohy v súlade s pravidlami riadenia finančných prostriedkov Európskeho spoločenstva.

Úlohy zodpovedných orgánov zahŕňajú:
-	konzultácie s vhodnými partnermi na účely zavedenia viacročných programov;
-	organizovanie a propagáciu vyhlásení verejných súťaží a výziev na predloženie ponúk;
-	organizovanie výberových konaní a zadávacieho konania na spolufinancovanie z fondu v súlade so zásadami transparentnosti a rovnakého zaobchádzania a prijatie všetkých potrebných opatrení, aby sa zabránilo možnému konfliktu záujmov;
-	zabezpečenie súladu a komplementarity medzi spolufinancovaním z fondu a spolufinancovaním z ostatných relevantných vnútroštátnych finančných nástrojov a finančných nástrojov Európskeho spoločenstva;
-	administratívne, zmluvné a finančné riadenie činností;
-	informačné a poradenské činnosti rovnako ako šírenie výsledkov;
-	monitorovanie a hodnotenie;
-	spoluprácu a styk s Európskou komisiou a zodpovednými orgánmi v ostatných členských štátoch.

Návrh organizačného zabezpečenia fondu je rozpracovaný v Akčnom rámci, ktorý bol zaslaný Európskej komisii na schválenie.